แรงขายหุ้นแบงก์กด SET ปิดเย็นลบ 4 จุด มูลค่าซื้อขาย 2.77 หมื่นลบ. ต่ำสุดในรอบ 2 ปี
แรงขายหุ้นแบงก์กด SET ปิดเย็นลบ 4 จุด มูลค่าซื้อขาย 2.77 หมื่นลบ. ต่ำสุดในรอบ 2 ปี โดยดัชนีปิดตลาดวันนี้ ที่ระดับ 1,591.29 จุด ลบ 4.04 จุด หรือ 0.25% มูลค่าการซื้อขาย 2.77 หมื่นล้านบาท
24 ธ.ค. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,591.29 จุด ลบ 4.04 จุด หรือ 0.25% มูลค่าการซื้อขาย 2.77 หมื่นล้านบาท โดยมูลค่าซื้อขายเบาบางในรอบ 2 ปี ที่ระดับ 2.64 หมื่นล้านบาท เมื่อวันที่ 27 ธ.ค.59
10 หุ้นกดดัชนีวันนี้

ด้านนายมงคล พ่วงเภตรา ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.เคทีบี (ประเทศไทย) กล่าวว่า ตลาดหุ้นไทยวันนี้ปรับตัวลงเล็กน้อย เนื่องจากมีหุ้นกลุ่มธนาคารถ่วงอยู่จากความกังวลเศรษฐกิจโลกชะลอตัวและภาวะการปล่อยกู้ในอนาคต ทำให้มีแรงขายออกมามาก ขณะที่หุ้นกลุ่มอื่นยังพอเห็นแรงซื้อบ้าง แต่วอลุ่มเทรดถือว่าบางอาจเป็นเพราะเข้าสู่สัปดาห์สุดท้ายของปี
ขณะที่ตลาดหุ้นในภูมิภาคเอเชียวันนี้แกว่งแคบ หลายตลาดปิดทำการ และจะมีอีกหลายตลาดที่จะปิดทำการในวันพรุ่งนี้จากเข้าสู่เทศกาลคริสต์มาส อย่างไรก็ดียังต้องติดตามความคืบหน้าเรื่องงบประมาณของสหรัฐฯที่ยังอยู่ระหว่างถกเถียงกัน
ส่วนบ้านเราคาดว่าจะหวังแรงหนุนจากเม็ดเงินกองทุน LTF และ RMF คงจะไม่ค่อยมี ส่วนการทำ Window Dressing อาจเกิดขึ้นได้น้อยเพราะหุ้นได้ปรับตัวลงลึกเกินไป
สำหรับแนวโน้มการลงทุนในวันพรุ่งนี้ (25 ธ.ค.) คาดว่าตลาดฯ คงจะแกว่งไซด์เวย์ในกรอบแคบ ดัชนีฯน่าจะเคลื่อนไหวในแดนบวก-ลบได้เล็กน้อย เนื่องจากคงจะมีการทยอยปิด Position แต่เชื่อว่าวอลุ่มเทรดคงจะมากกว่าวันนี้ พร้อมให้กรอบการแกว่งไว้ที่ 1,585-1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
AOT มูลค่าการซื้อขาย 1,531.02 ล้านบาท ปิดที่ 65.00 บาท เพิ่มขึ้น 0.50 บาท
PTT มูลค่าการซื้อขาย 1,445.76 ล้านบาท ปิดที่ 47.50 บาท ราคาไม่เปลี่ยนแปลง
BEM มูลค่าการซื้อขาย 1,272.64 ล้านบาท ปิดที่ 10.20 บาท เพิ่มขึ้น 0.45 บาท
PTTEP มูลค่าการซื้อขาย 1,048.37 ล้านบาท ปิดที่ 116.50 บาท ราคาไม่เปลี่ยนแปลง
SCC มูลค่าการซื้อขาย 948.43 ล้านบาท ปิดที่ 426.00 บาท ลดลง 12.00 บาท
ตลาดหุ้นเอเชีย
